

**Προσκεκλημένη στο 4ο Διεθνές Συνέδριο Αθλητικών Επιστημών**

**η Μαίρη Χαραλάμπους Παπαμιλτιάδη**

Η Γενική Διευθύντρια του Κυπριακού Οργανισμού Αθλητισμού Δρ. Μαίρη Χαραλάμπους Παπαμιλτιάδη συμμετείχε ως ομιλήτρια στο 4ο Διεθνές Συνέδριο Αθλητικών Επιστημών που έγινε στη Θεσσαλονίκη στις 2-4 Μαρτίου 2023, κατόπιν πρόσκλησης του Προέδρου του Συνεδρίου και Κοσμήτορα της Σχολής Επιστημών Φυσικής Αγωγής και Αθλητισμού του Α.Π.Θ. Δρ. Γιώργου Τζέτζη.

Η Γενική Διευθύντρια του ΚΟΑ έλαβε μέρος σε στρογγυλή τράπεζα την Παρασκευή το απόγευμα 3 Μαρτίου, με θεματική την χρηστή διακυβέρνηση στον αθλητισμό. Στο ίδιο πάνελ συμμετείχαν επίσης ο Γενικός Γραμματέας Αθλητισμού της Ελλάδας Δρ. Γιώργος Μαυρωτάς και άλλες σημαντικές προσωπικότητες από τον ελλαδικό χώρο (Κ. Αλεξανδρής, Μ. Νικολαΐδης, Σ. Χρόνη, Β. Ντάκουρης, Β. Μπαρκούκης, Σ. Δούκα).

Η Δρ. Παπαμιλτιάδη αναφέρθηκε στον Κώδικα Χρηστής Διακυβέρνησης που έχει δημιουργήσει ο Οργανισμός και στα οφέλη που προκύπτουν μέσα σε ένα τέτοιο πλαίσιο. Ανέπτυξε τις ενέργειες και τα μέτρα που λαμβάνει ο ΚΟΑ για την ασφάλεια και την ακεραιότητα του αθλητισμού στην Κύπρο, μεταξύ των οποίων η επικείμενη τροποποίηση της γενικής αθλητικής νομοθεσίας, η τροποποίηση του περί Σωματείων νομοθετικού πλαισίου και η πολιτική που εφαρμόζεται σχετικά με την παρενόχληση και κακοποίηση στον αθλητισμό.

Το Διεθνές Συνέδριο Αθλητικών Επιστημών είναι ένα κορυφαίο διεθνές επιστημονικό συνέδριο έρευνας και τεχνολογίας, το οποίο διοργανώνεται σε ετήσια βάση από τη Σχολή Επιστημών Φυσικής Αγωγής και Αθλητισμού του Α.Π.Θ.. Στο συνέδριο μαζί με την Γενική Διευθύντρια συμμετείχε και η Λειτουργός του Οργανισμού Φρόσω Μανωλούδη.